0
Janvārī un februārī tradicionāli notiek visvairāk mācību priekšmetu olimpiāžu rajonā un šogad jau notikušas divas olimpiādes – skolēni prezentēja savus izveidotos vides projektus un pārbaudīja zināšanas biznesa ekonomiskajos pamatos. Liepājas rajona Izglītības pārvaldes vadītāja vietniece Daina Lukjanova pastāstīja, ka šajā mācību gadā iesniegti 11 vides projekti no septiņām rajona skolām.
Par vislabāko žūrija atzina Grobiņas ģimnāzijas 9.klases skolnieka Reiņa Garkalna projektu "Videi draudzīgs kurināmais Trumpes pļavās", kurā ierosināts kultivēt un lietderīgi izmantot ap Durbes ezeru augošos kārklus (skolotāja Anna Duļbinska), un Vaiņodes vidusskolas 12.klases skolnieka Jāņa Alseikas projektu "Biodīzeļa ražošana zemnieku saimniecībā "Vecruzeiķi"" (skolotāja Ārija Čerņavska). 2.vietā – Grobiņas ģimnāzijas 12.klases skolnieces Ilzes Neimanes projekts "Ceļvedis pa Latvijas pilsētām ar putniem ģerboņos", kas piedāvā interesantu ekskursiju pa mūsu valsts mazpilsētām.
Šonedēļ notika arī rajona 10. – 12. klašu olimpiāde biznesa ekonomiskajos pamatos, kurā piedalījās 22 skolēni. Pirmo vietu ieguva Nīcas vidusskolas skolniece Liene Ausēja, ko sagatavoja skolotāja Agita Mače, otrajā vietā Grobiņas ģimnāzijas skolniece Laura Ļaudobele (skolotāja Ginta Balcere), trešajā – Pāvilostas vidusskolas skolnieks Matīss Horna (skolotāja Ārija Paipa), bet atzinība – Nīcas vidusskolas skolniekiem Elvim Šķilvaltam un Raivim Kalējam.